Author: administrator
Last saved by: viktoria.radvanska
Company: Abyss

Predkladacia správa

Informácia o plnení Plánu legislatívnych úloh vlády SR a úloh z uznesení vlády SR na ministerstvách a ostatných ústredných orgánoch štátnej správy SR v 4. štvrťroku 2011  je predložená na rokovanie vlády SR na základe úlohy B.1. z uznesenia vlády SR č. 803 zo 14.12.2011 k zameraniu kontrolnej činnosti Úradu vlády SR na rok 2012.
 
Informácia obsahuje vyhodnotenie plnenia Plánu legislatívnych úloh vlády SR, plnenia úloh z uznesení vlády SR v 4. štvrťroku 2011, dodržiavania Smernice a  Metodického pokynu na prípravu a predkladanie materiálov na rokovanie vlády SR.
 
Informáciu vypracovala sekcia kontroly a boja proti korupcii Úradu vlády SR na základe zasielaných hlásení o plnení úloh z uznesení vlády SR ministerstvami a ostatnými ústrednými orgánmi štátnej správy splatných v sledovanom období.
 
Stav plnenia úloh podľa jednotlivých zodpovedných subjektov, znenia nesplnených úloh a príčiny ich nesplnenia sú uvedené v prílohách č. 1 a 2. 
 
Pretrváva vysoký podiel uložených netermínovaných úloh na celkovom počte úloh. Porovnanie počtu termínovaných a netermínovaných úloh v návrhoch uznesení vlády SR podľa predkladateľov tvorí prílohu č. 3 predkladanej Informácie. 
 
Niektoré navrhnuté a schválené úlohy v uzneseniach vlády SR sú v rozpore so Smernicou, ako aj Metodickým pokynom. Nejednoznačné úlohy v uzneseniach vlády SR, resp. termíny plnenia týchto úloh, odporujúce ustanoveniam Smernice a Metodického pokynu, tvoria obsah prílohy č. 4 predkladanej Informácie. Pretrvávajúce prijímanie nejednoznačných úloh v uzneseniach vlády SR negatívne ovplyvňuje možnosť ich triedenia, vyhodnocovania a následného informovania vlády SR o ich plnení.